**Царица Милица и монахиња Јефимија као огледало косовског завета**

Читајући о њима из историјских извора који су нама доступни, мисли су ми пролазиле кроз историјске урвине па сам их потом разбијене о оштре ивице недокучивих стена безбожног рационалистичког тумачења и јако мало писаних факата, брже боље молитвом враћала у питоме пределе Божје свеприсутности у којима су, без сумње, живеле и оне.

Зато и сада призивам молитве свете преподобне Евгеније и монахиње Јефимије, свих косовских мученика свих светих да надоместе својим посредовањем Богу недостатке овог малог приношења.

„ Ево слушкиње Божје, нека ми буде по ријечи Твојој.“

Чујем јасно, када гледам на живот Царице Милице.

„ Ево слушкиње Божје, нека ми буде по ријечи Твојој.“

Одзвања и глас деспотице Јелене, потоње монахиње Јефимије.

А тим истим речима почело је искупљење палог рода људског.

На благу вест Светог Архангела Гаврила да ће родити Сина Божјег, Пресвета Богородица је, иако у чуду како то може бити, понизно приклонила главу и изговорила: „Ево слушкиње Божје, нека ми буде по ријечи Твојој.“

И небеса, чувши те речи Пресвете Богородице , могла су да се поклоне и да спусте на земљу Сина Божјег.

Од рођења родитељи су у њој васпитавали мисао да је обећана као дар Богу. Читала је свете књиге. Учила се ручном раду и молитви. Увек упослена, живела је у самоћи и ћутању. Једну жељу је имала, да остане до краја слушкиња Господа увек покорна Његовој Светој Вољи.

И због свега тога била је изабрана као најчистији сасуд. Постала је оруђе Божје за спасење палога изгубљеног човека. Постала је нова Ева која је послушањем својим потрла непослушање старе Еве. Њено учешће у животу Сина Божјег било је тако непосредно да га наизглед није било неопходно ни помињати као најразумљивију могућу ствар. Није се могла видети за време Славе Христове. Ни на Тавору, ни када Му је народ клицао: „ Осана!“[[1]](#footnote-1)

Али га је пратила на Голготу. Љубав мајке повређивана је гледајући страдање Сина Свога и унутрашња борба цепала је срце њено али покорност Вољи Божјој снажила ју је да беспоговорно прихвата све што је Бог предодредио од почетка света. И она која је понела све боли овога света постала је Заштитница и Нада свих људи до краја века. Часнија од Херувима и Неупоредиво славнија од Серафима.

Она је својим животом посведочила узвишеност позива бити слушкиња Господња. А то значи испуњавати Његову Свету Вољу, заменити вољу своју Вољом Господара Свога. Својим животом величати Бога. Живети животом којим се прославља Бог.

**Царица Милица** задојена млеком из груди немањићке лозе, са сваком капљу мајчиног млека примала је и веру Светог Саве, поверење у Бога и покорност Вољи Божјој. Као ћерка Југ Богдана, чукунунука Вуканова, носила је у себи нит светородне лозе коју ће после пренети на своје потомке.

Невидљива за историју до тренутка када је остала удовица Светога Лазара. До тада била је у сенци, заштићена духовним горостасом, Господаром својим, кнезом Лазаром кога је син деспот Стефан описао и овековечио речима:

„*А тај Господар био је кнез велики ,побожности непоколебими стуб,доброразумља пучина и мудрости дубина, огњени ум и заштитник странаца, хранитељ гладних и миловање ништих, који воли све што хоће Христос.“[[2]](#footnote-2)*

Венама Царице Милице текла је светонемањићка крв а светотајински била је везана за светога Лазара, један крај њене светородне гране красили су светитељи а други мученици.Учена је и спремана од колевке да послужи Богу и роду своме, окружена царским велможама и земаљским дворцима уједно срце спремајући да буде олтар на коме стално приноси себе на жртву.

Страдало је и њено женско срце слутећи да части позивају и на службу и да и она има попити чашу жучи.Учили су је да све једнако прима и радост и тугу и да благодари Богу. Њене верне друге, стрепња и ишчекивање, училе су је да се моли и да предаје себе и друге Христу Богу. Као супружница дивнога мужа и мајка три сина и пет кћери није заборављала да је сва земаљска радост на климавим ногама. У времену у ком је живела ратовало се стално и смрт је вребала одасвуд. Чини се да је она знала да ће час удовиштва доћи али је, некако, саму себе заварајући, покушавала да га не види. Бар не још. Учени молитвама, књигама, кућним пословима сви ти пупољци светородних лоза који ће процветати и бити украс српским дворовима, спремани су да подносе губитке, несреће, растанке јер се то подразумевало, да свака има примити и понети крст страдања. Знале су те српске кћери *да земни престо не даје спокоја, нити земаљска слава даје блаженство, нити злато и сребро радост*.[[3]](#footnote-3)

А кад се испунило време, било је страшније од онога што се очекивало. Константин Филозоф бележи: „*Одасвуд плач . И тада не беше места где се није чуо глас ридања и вапаја, који се не може ни са чим упоредити, тако да се ваздух испунио, тако да је у свима овим пределима Рахила плакала и не хтеде се утешити- не само због побијене деце своје него због богоизбраног Господина јер Лазара нема“.* [[4]](#footnote-4)

**А како је света царица то поднела пише њен савременик Патријарх Данило III**: *“И она и српска земља се нађоше у безнадежном удовишту, а одасвуд их непријатељ напада и разграбљује, и никога нема да их у беди и тузи помогне и утеши. Она одбаци женску немоћ и узе на себе ревност мушку. И шта учини? Сву себе у мисао сабравши, из дубине срца неутешним уздасима са болом душе себе пред Богом простире и Њега јединог у помоћ призива и Његову Пресвету Матер.“ [[5]](#footnote-5)*

И покорно сагињући главу говори : „Ево слушкиње Божје, нека ми буде по ријечи Твојој“ узима свој крст и приноси себе на жртву роду своме.

Химнограф овом тренутку даје вечност кроз речи: Душа твоја предивна кнегињо није очајавала, видећи царства уништење и крсту поругање, погибију сродника и ближњих и поробљење српске земље.[[6]](#footnote-6)

Обезглављени српски народ, био је погодно тло за нападе и споља и изнутра. Деловало је као да је Господ због грехова отаца наших допустио пропаст из које нема повратка.

И тада кнегиња Милица преузима кормило отачаства, не самоуверено и не да га никада не врати, већ само да га причува док малолетни син деспот Стефан не оснажи.

*А она ничим није заостајала за природом свога супруга, славна, мужеумна, милостива, милосрдна, помирљива и сваким добрим својством испуњена.[[7]](#footnote-7)*

Одлуке које је морала доносити, сналажљивост и мудрост чиниле су је мужаственом а она је то и била подражавајући мужа свога. Живећи поред њега била је саучесник многих догађаја и његових одлука па је и сада након његове мученичке смрти мислила његовом главом. Како би њен вољени господар учинио? Она је сада била удовица телом али не и душом. Сад је још више осећала присуство и помоћ светог кнеза Лазара. Само је Богу познато колико молитвених вапаја је изливала пред Богомајком иштући заштиту. И сама потребита за утехом, тешила је друге заборављајући на саму себе. *Косовским удовицама састрадалница, сиротима милосрдна мати, тужним и обремењеним утешитељица*. [[8]](#footnote-8) Како објаснити да срце једне мајке може поднети да поред себе жртвује и оно што је њено? Ћерку Оливеру, удаје за онога који је њу обудовео а њену децу и српски род начинио сирочићима. Дубинска вера у Господа и јасноћа пролазности свега па и привременог земаљског царства ма чије оно било, давало јој је снаге да подражава Авраама који жртвује сина Исака, јер је то Богу потребно. Само душе да јој се не дотиче. Оливерина девојачка спрема била је православна вера. Једини мајчин услов ако је имала права да тражи неке услове. Безбожницима, то није значило ништа зато су га и прихватили. А мајка царица Милица,чврсто је веровала да деца и нису њена већ позајмљена од Господа па их је онда препуштала Његовој милости и устројству.

„*Гласници су се сагласили са благочестивом госпођом Милицом о најмлађој кћери њезиној Оливери и по савету патријарха и целог сабора свештених лица и целог синклита, даде је за жену Амиру великом ( Бајазиту), да би било спасено христоименито стадо од вукова, који су га клали. И од тада би поробљена српска земља тако да је сам Стефан са братом својим Вуканом и са благороднима својима и са осталима морао сваке године долазити му на поклоњење.“[[9]](#footnote-9)*

Дочекала је царица Милица да Стефан постане пунолетан па да му преда оно што је чувала, руководну палицу благочестивог кнеза Лазара. *А Стефан у почетку владавине одева се материнским молитвама и наслеђује очево достојанство и јавља се као најсветлији владар света. [[10]](#footnote-10)* Тада је могла да се потпуно преда молитви и животу у дому Господњем. Историчари ће рећи да је то био обичај те нека нужност. Да удове владарке иду у манастир и да се монаше. Како другачије могу да гледају они који се никада нису напојили водом са Живог Извора вере православне. Живећи у мраку мисле да светлости нема. А она је у манастиру само наставила да живи као до сад, молитвом, постом, предавањем Вољи Божјој. Примивши монашки постриг, сада као монахиња Евгенија, још усрдније се молила за свој народ и за своју децу. Утврђивала их у вери и нади и проповедала им слободу од греха и страсти, такву слободу која не може бити одузета. Одласком у манастир, није престала њена брига и старање и бојажљиво осматрање онога што чине њени потомци деца, плодови њеног тела и калуђерице, плодови њеног духа.

*„Већма се треба бојати Бога него људи“* (Дела Ап. 5,29).Те апостолске речи су храбриле царицу Милицу и њену у то време и сапатницу, сажитељку и помоћницу монахињу Јефимију када су кренуле код Бајазита да измоле од њега милост за оклеветаног деспота Стефана.

А Јефимија пре тога беше деспотица Јелена. Рођака Миличина, и она са немањићким крвотоком наследила је и страдања. Ћерка Војихна, супруга деспота Угљеше,мајка младенца Угљеше. И остаде без ових земаљских утеха и радости у кратко време. Пре погибије мужа упокојио се и њен отац а после и четворогодишњи син. Оба погребена у Хиландару. Она, слушкиња Господња, понесе крст бешчадства и као да то није овој долини плача било довољно, не имаше утехе јер не могаше да обиђе гробове оца и сина. Зато посла сребром украшени дрвени диптих са угравираном посветом и молитвом. Диптих који је младенац Угљеша добио на крштењу она шаље у Хиландар.

То икона иде уместо мајке, да окади гробове. А на икони угравирана слова као да јој бејаху утврђење и сведочанство да што тамо пише никада се неће изменити. *Удостоји Владико Христе и Ти Пречиста Богомати, мене јадну да свагда бригујем о одласку душе моје, што угледах на родитељима ми и на рођеном од мене младенцу, за ким жалост непрестано гори у срцу мом природом матерњом побеђивана.[[11]](#footnote-11)* Знала је деспотица Јелена - монахиња Јефимија да је то једина стварност и да је тело пропадљиво а душа вечна. Зато није молила да јој живот буде од сада у задовољствима већ *бригује* о одласку душе своје. На којој ли ће се страни наћи? Па са стидом помиње жалост за дететом смирено прихватајући слабост природе своје. Али њена горка чаша није до краја била испијена. У једном дану остала је удовица, без поседа и без државе. И сада попут праведног Јова остаје без икога и без ичега и заједно са њим говори: „Господ даде, Господ узе нека је благословено име Господње.“ Прима монашки постриг, предаје се потпуно молитви и прелази у Крушевац код рођаке своје кнегиње Милице, под плашт Кнеза Лазара.

И као да је то био прст Божји што се њих две нађоше заједно да се у невољама надопуњују јер где једну није начео зуб смрти другу јесте. И помагаше она Милици, децу њену учаше јер и сама беше врло учена. Лазаревићи постадоше и њена деца.

Њих две одважно кренуше код Бајазита да оправдају оклеветаног Стефана. Две калуђерице испред гордог Исмаиљчана стадоше храбро јер су стално пред собом имале Бога и Његову Пресвету Мајку. Иако **се**, побеђивана људском природом царица Милица уплашила, Јефимија је сокољаше подсећајући је на небеске њихове заштитнике.

*Када су биле призване к цару (Бајазиту) а (Милица) била у ужасу што ће видети цара. (Јефимија) јој рече: "Одбаци сваки страх, када нас (само) удостојише да га видимо." Оне мудро тада свршише све своје потребе помоћу Богоматере, у коју и положише своју наду.* [[12]](#footnote-12)

И не само да милост за деспота измолише већ и мошти Свете Петке за српски народ добише. Подсмевао се Бајазит што траже мртво тело, суве кости и питао се што не траже нешто вредније а уједно се дивио њиховој ревности када су оне све земно понудиле заузврат. А и све земно да су дале, знале су да је оно што добијају вредније, непропадљиво благо. Оне Преподобну Петку избавише од варвара а светитељка постаде свесрпска Заштитница. За овај подухват писац житија Григорије Цамблак их мужевима назива описујући старање и ревност ових испосништвом, делима и врлинама премудрошћу и оштроумљем украшених монахиња. [[13]](#footnote-13) Ратовали су им очеви, ратовали мужеви и браћа а сада и синови па још под турским барјаком. Но, сила се Божја у немоћи показује. Немоћне да другачије помажу, чиниле су милостињу попут мудрих дјева, даривале манастире, подизале светиње, тешиле и храниле немоћне и сироте верујући да ће зрак милостиње заштитити њихове синове ратнике као што је веровала стара мајка која је у сред ноћи примила непознатог војника на конак; спремила га, нахранила и на његово питање: „Мајко, зар се не бојиш непознатог да у кућу примаш?“, она му каза: „Синко, и ја имам сина, негде је у рату, па се надам да ће га нека туђа мајка примити и побринути се за њега као ја за тебе сада“. А када су се после ратова синови живи, враћали кући нису заборављале да благодаре Богу. Него још више хитаху да дарују у знак благодарности за избављење.

*Достојна славе и веома мудра мати (Милица), која је превазилазила многе изабране матере, оставши, као што каже Соломон, храбра жена, имала је све врлине, као што знају сви око ње који су поцрпли милост из њезине руке и који су се надали да је приме.*

*А ко ће побројати божанствене и свештене украсе и дарове црквама и манастирима? Ко се неће задивити гледајући такву (њезину) спрегу са онима који гледају ка једином Богу и како делима превазилази заповести; и ишла је напред на све већа (дела).* [[14]](#footnote-14)

Можда у овим записима Константина Филозофа лежи одговор зашто је у народу, иако оконча живот као схимонахиња Ефросинија, она осталa познатија као царица Милица. Као да народна душа није хтела да се одвоји од оног милог из њеног имена.

Док је њен господар био жив, бринуо је о манастирима, светињама, о духовним огњиштима свога напаћеног народа. Бринуо је и о њиховим житељима, знајући да иако се свуда буду погасила огњишта, да ће искра топле вере испосника васкрснути ватру и молитвом угрејати посрнулу земљу.

Молиле су ове мужаствене жене Пресвету Богородицу да их научи како и шта да чине, надахњивале се Њеним животом. Молиле су се истим жаром и светом мученику Лазару. Он је за њих био увек присутан тако да је молитва попримала изглед разговора са њим. Како сачувати правоверје и како га умножити? Како са уског пута не скренути?, Како помирити завађену браћу? Како изаћи на крај са унутрашњим непријатељем? Како Бранковиће зауставити? Како смрскати главу непријатељу људског рода, како сачувати душу?

У царској повељи у вези са обновом манастира Дечана записано је: *„Умилостиви се на грехе моје, укрепи децу моју у благоверности и благоденетвију, да у благочешћу послуже Теби, Богу своме, као господин и родитељ њихов светопочивши кнез Лазар“.* Ова топла молитва преподобне мајке Евгеније показује какву је дубину смирења она имала и како се топло Богу молила. Њеним светим молитвама она је ограђивала и штитила и децу своју и сав Српски народ.[[15]](#footnote-15)

А у похвали коју је извезла светом кнезу Лазару Јефимија између осталог моли:

*Сада не предај забораву вољена ти чеда која си сирота оставио преласком твојим, јер откако си ти у небеском весељу вечном, многе скрби и болезни обузеше вољена ти чеда  
и у многим скрбима живот проводе, пошто су овладани Измаилћанима. И свима нам је потребна помоћ твоја,те се молимо моли се заједничком Владики за вољена ти чеда и за све који им с љубављу и вером служе.Тугом су многом здружена вољена ти чеда,јер они што једоше хлеб њихов подигоше на њих буну велику и твоја добра у заборав ставише, о мучениче. Но ако си и прешао из живота овога,скрби и болезни чеда својих знаш и као мученик слободу имаш пред Господом, преклони колена пред Владиком који те венчао, моли да многолетни у добру живот вољена ти чеда проводе богоугодно, моли да православна вера хришћанска неоскудно стоји у отачаству ти, моли победитеља Бога да победу подари вољеним ти чедима,кнезу Стефану и Вуку, за невидљиве и видљиве непријатеље, јер ако помоћ примимо с Богом, теби ћемо похвалу и благодарење дати. Сабери збор својих сабеседника, светих мученика,  
и са свима се помоли прославитељу ти Богу, извести Георгија, покрени Димитрија,  
убеди Теодоре, узми Меркурија и Прокопија и четрдесет севастијских мученика не остави, у чијем мучеништву војују чеда твоја вољена, кнез Стефан и Вук, моли да им се пода од Бога помоћ,дођи, дакле, У помоћ нашу, ма где да си.[[16]](#footnote-16)*

Овај вапај душе извезла је Јефимија златним нитима на платну којим је покрила мошти светога Кнеза. Двадесет и шест редова златовеза који су предмет шествековног дивљења и проучавања којима је Јефимија сврстана у најпознатије књижевнице средњега века. Проучаваоци се диве мирноћи, тачности слова, лепоти језика а оне су биле само један део њене топле, лепе душе. Она није хтела речима да се сврстава у поете, то је била потреба њене душе. То је било упућено њеном земаљском а сада и небеском заштитнику. Истинитост обраћања и снага вере учинило је препознатљивом ову похвалу светом кнезу Лазару као и завесу за царске двери свете лавре Хиландара на којој је извезла иконе и молитву за опроштење грехова. Као да је хтела свима да каже да је покајање и чиста душа капија за улазак у Царство Небеско.

Иако окружене манастирским зидинама мисли њихове обилажаше народ, молитвом га окриљаваше. Намерно ове две мужеумне жене не раздвајам јер их је невоља, страдање и вера у Бога нераздељиво сјединила. Дочекале су да се земља српска ослободи вазалства султану, мучитељу и убици владара, мужа и оца. Да се неоскврњене вере врати Оливера. Дочекале су и женидбу Деспота Стефана. На земљи, месту изгнанства из раја, ни туга ни радост нису вечне. Па се и оне духом понекад и радоваху али увек имајући на уму ону народну мудрост: у тузи се не смети у радости се не понеси*.* Пред смрт и једна и друга предаше се најсавршенијем начину живота, узевши велику схиму. Сада схимонахиња Ефросинија и схимонахиња Евпраксија. Као да су тиме хтеле да предупреде смрт која им је цео живот мрсила конце, тако што су прихватиле смрт пре смрти, да би вечно живеле. И ево више од шест векова живи на земљи спомен на ове мужеумне жене. У њиховим животима као да се сјатило сво благостање и сва несрећа која може да човека задеси. А оне су биле покорне Вољи Божјој. Васпитане да све и добро и лоше примају као Богом дано.

Највећа част и највеће савршенство на земљи коју жена може достићи јесте да буде слушкиња Господња, каже свети Владика Николај.[[17]](#footnote-17)

Биле су слушкиње Господње као што је била и Пресвета Богородица којој су се тако предано молиле и чији живот су по моћима својим подражавале. Све што су радиле било је у славу Божју. У свакој животној улози коју им је Бог намењивао, било као ћерке, сестре, супруге, мајке, удовице, бешчадице, владарке, црнорискиње биле су верне слушкиње Божје. Верне до краја живота заветима својим. И брачном и монашком и косовском завету. Вечни живот и спасење душе били су аршини којима су све мериле. Знале су да се бесмртност открива тек у смрти и да пут до Васкрсења води преко Голготе. *Свети Владика Николај каже: Деси ли се пак, да се душа твоја устреми у одбрану правде, остављене од свију, мршаве и исмејане, – тиме си се приволео царству небескоме. Но тиме си свесно крочио на пут опасности, жртве и муке. Бићеш и ти остављен, измршављен и исмејан. И изгубићеш богатство и здравље правде ради. И изгубићеш почасти и пријатељства, па лако и живот. Тада ће гониоци правде приграбити твој дом и твоје имање и смејаће се, гозбећи се за твојом трпезом, говорећи: Где је сад онај што воли више царство небеско него земаљско? Но усред њихове гозбе засјаће изненадно твоја правда, као муња из прамена магле. И гром ће се срушити пред ноге водитеља правде. Они који су мислили да су добили све изгубили су све, а ти добијаш све, јер си у очима света био изгубио све.[[18]](#footnote-18)*

Тако и бити слуга Господњи, значи приволети се Царству Небеском и свесно крочити на пут опасности, жртве и муке, заменити вољу своју, вољом Господара свога, бити веран и прихватати са смирењем оно што је Бог наменио баш теби, баш мени. Различити су дарови али је Дух исти и различите су службе али је Господ исти.

Свети Ава Јустин каже: *Небеско Царство јесте Царство вечних божанских вредности. Ту је све бесмртно, божанско и вечно: и правда и истина и љубав и доброта и радост и живот. Ту нема ничег ни злог ни греховног ни смртног. Све сама бескрајност до бескрајности и савршентво до савршенства. Живети ради вечних вредности небескога Царства и умирати за њих јесте суштина наше лазаревске, наше косовске , наше народне вере.[[19]](#footnote-19)*

И оне, као и плејада светих жена у историји српског рода морале су тако живети. То их је учинило светима. Нису хтеле слободу без Христа. Нису хтеле оно што данас неискорењено Евино семе арлауче тражећи своја права, једнакост и да има власт.

Наше свете српске Милице и Јефимије, слушкиње Господње су земаљску власт прихватале само када су морале, нерадо и то због општег добра. Оне су самозаборавом брисале себе са списка живих. И то су сматрале највећом чашћу, послужити Богу и роду своме. *Чашћу чините једни друге већим од себе(* Рим.12,10).

Знале су и оне за то и живеле оним Претечиним смирењем утканим у стихове светог Владике Николаја: „Нек се ја смањујем, нека Христос расти, где је Он велики ја нећу пропасти.“ **Огледајмо и ми себе у томе.**

Многи историчари покушавали су да им подметну земаљске интересе, пројектујући своје јадне душе. То су они исти који су Косовску битку прогласили поразом, жртву жељом за влашћу, а његову канонизацију видели као средство да скиптар власти не пређе на другу династију. Ништа ово није непознато људском роду. Одувек је било оних који су се питали није ли ово дрводељин син. Било их је и међу Србима и међу туђинима. И данас је пуно оних који само брину о земаљском благу. Који таму проглашавају светлошћу. Ударају на темеље српскога бића. Слуге мамона а међу њима и домаћег зла напретек. А има и оних других.

Британски публициста Гилберт Кит Честертон је писао : „Српско осећање победе у поразу могуће је само зато што су Срби хришћани . Постоји само једна војска која носи слику свог команданта, не како седи на престолу или јаше на коњу, већ како издише на крсту.“[[20]](#footnote-20)

Један од духовних војвода такве војске је и блажене успомене наш вољени отац и епископ Артемије. Помињући њега, имамо на уму апостолске речи: *Сећајте се старешина својих који вам проповедаше реч Божју гледајући на свршетак њиховог живота, угледајте се на веру њихову (Јевр.13,7*) и исповедам да читајући Јефимијину похвалу светом кнезу Лазару, видех Лазара наших дана, нашег страдалног оца и Владику Артемија и речи из похвале источише се у молитву:

Свети Владико, ако си и прешао из живота овога, скорби и болезни чеда својих знаш и као мученик слободу имаш пред Господом, преклони колена пред Владиком који те је венчао, моли да многолетни у добру живот вољена ти чада проводе богоугодно, моли да православна вера неоскудно стоји у отачаству ти. Сабери збор свој сабеседника, светих исповедника и мученика и са свима се моли Богу, извести Саву, покрени Максима, убеди Николаја, узми Јустина и Харитона и моли их да нам помогну у одбрани православне вере, и да победу над непријатељима нашим видљивим и невидљивим подаре српском роду. Амин Боже дај.

1. Тихомир С.Илијић, *Велича душа моја Господа* [↑](#footnote-ref-1)
2. Св. Деспот Стефан Лазаревић, *натпис на Газиместану* [↑](#footnote-ref-2)
3. Служба преподобној Евгенији*, Србљак* [↑](#footnote-ref-3)
4. Константин Филозоф, *Житије деспота Стефана Лазаревића* [↑](#footnote-ref-4)
5. Патријарх Данило III, *Слово о Кнезу Лазару* [↑](#footnote-ref-5)
6. Служба преподобној Евгенији*, Србљак* [↑](#footnote-ref-6)
7. Патријарх Данило III, *Слово о Кнезу Лазару* [↑](#footnote-ref-7)
8. Служба преподобној Евгенији*, Србљак* [↑](#footnote-ref-8)
9. Константин Филозоф, *Житије деспота Стефана Лазаревића* [↑](#footnote-ref-9)
10. Константин Филозоф, *Житије деспота Стефана Лазаревића* [↑](#footnote-ref-10)
11. Монахиња Јефимија, *Туга за младенцем Угљешом* [↑](#footnote-ref-11)
12. Константин Филозоф, *Житије деспота Стефана Лазаревића* [↑](#footnote-ref-12)
13. Григорије Цамблак, *Слово о преносу моштију свете Петке* [↑](#footnote-ref-13)
14. Константин Филозоф, *Житије деспота Стефана Лазаревића* [↑](#footnote-ref-14)
15. Јустин Поповић, *Житије преподобне Евгеније* [↑](#footnote-ref-15)
16. Монахиња Јефимија, *похвала св. Кнезу Лазару* [↑](#footnote-ref-16)
17. Св. Владика Николај, *Пролог* [↑](#footnote-ref-17)
18. Св. Владика Николај, *Беседа на Видовдан 1939 год.* [↑](#footnote-ref-18)
19. **Јустин Поповић,** Видовданска етика о небеском царству у навечерје нашег 600-ог Видовдана [↑](#footnote-ref-19)
20. Гилберт Кит Честертон,  „*Оно што се назива нацијом“ Видовдан 1916 год.* [↑](#footnote-ref-20)